На основу члана 27. став 10. Закона о јавној својини („Службени гласник РС“ број 72/2011, 88/2013, 105/2014, 104/2016-др.Закон, 108/2016, 113/2017, 95/2018 и 153/2020), члана 23. став 3. и 25. став 1. Одлуке о прибављању, располагању и управљању стварима у јавној својини Града Ниша („Сл.лист Града Ниша“ број 80/2021-пречишћени текст, 85/2021 и 85/2022) и члана 37. став 1. тачка 16. Статута Града Ниша („Сл.лист Града Ниша“ број 88/2008, 143/2016 и 18/2019),

Скупштина Града Ниша на седници одржаној \_\_\_\_\_\_\_\_\_.2024.године доноси

**Р Е Ш Е Њ Е**

**I ПРЕНОСИ СЕ** право коришћења Апотекарској установи Ниш, Булевар др Зорана Ђинђића бр.6, на непокретностима у јавној својини Града Ниша, на неодређено време и без накнаде и то на:

- објекту других делатности – апотека „Медијана“, површине 245 м2 означеном бројем 1, на кп.бр.4138/5 КО Ниш-Ћеле Кула. у ул.Булевар др Зорана Ђинђића бр.81,

- објекту - остале зграде - Галенска лабораторија са магацином, површине 223 м2, означеном бројем 3, на кп.бр.2152 КО Ниш-Пантелеј у ул.Пантелејска бр. 81.

- пословном простору за који није утврђена делатност, површине 30м2 и налази се у објекту означеном бројем 16 у ул.Булевар 12.фебруар бр.74 на кп.бр.1198/8 КО Ниш-Црвени Крст.

У својству носиоца права коришћења Апотекарска установа Ниш, користиће описане непокретности у складу са регистрованом делатношћу и позитивним законским прописима.

**II** Право коришћења на непокретностима из тачке I овог решења преноси се Апотекарској установи Ниш, са правом држања и коришћења у складу са природом и наменом ствари, давања на коришћење другом носиоцу права коришћења, давања у закуп и управљања у складу са важећим Законом о јавној својини и другим законима и прописима са правом уписа права коришћења у јавној књизи о непокретностима и правима на њима.

**III** Апотекарска установа Ниш у обавези је да непокретности које су јој овим решењем пренете на коришћење одржава, обнавља и унапређује као и да извршава све законске обавезе у вези са тим непокретностима.

Апотекарска установа Ниш, нема право располагања у смислу Закона о јавној својини предметним непокретностима, осим давања на коришћење другом носиоцу права коришћења и давања дела предметних непокретности у закуп, уз писану сагласност градоначелника Града Ниша.

**IV** Обавезује се Апотекарска установа Ниш, да у року од 8 (осам) дана, од дана пријема овог решења приступи закључењу Уговора о преносу права коришћења и управљања непокретностима у јавној својини Града Ниша, којим ће се ближе регулисати међусобна права и обавезе Града Ниша и Апотекарске установе Ниш.

**V** Ово решење је коначно и исто објавити у „Службеном листу Града Ниша“.

**Број: \_\_\_\_\_\_\_\_\_\_\_\_\_\_\_\_\_**

**У Нишу, \_\_\_\_\_\_2024.године**

**СКУПШТИНА ГРАДА НИША**

**ПРЕДСЕДНИК**

**доц. др Бобан Џунић**

О Б Р А З Л О Ж Е Њ Е

Апотекарска установа Ниш обратила се Градској управи за имовину и одрживи развој Града Ниша за пренос права коришћења на непокретностима у јавној својини Града Ниша у улици Булевар др Зорана Ђинђића 81, улици Пантелејска 81 и Булевар 12. Фебруар број 74, које установа користи ради обављања регистроване делатности.

Поступајући по поднетом захтеву и увидом у податке РГЗ – Службе за катастар непокретности Ниш за кп.бр. 4138/5 КО Ниш-Ћеле Кула, кп.бр.2152 КО Ниш-Пантелеј и кп.бр.1198/8 КО Ниш-Црвени Крст утврђено је да је право јавне својине Града Ниша уписано на објектима, односно пословном простору, ближе описаним у диспозитиву решења, при чему је РГЗ – Служба за катастар непокретности Ниш поред јавне својине Града Ниша уписала као корисника Удружење Апотека Ниш на простору који се налази на кп.бр.4138/5 КО Ниш-Ћеле Кула, као корисника уписала Апотеке Ниш на објекту означеном бројем 3 који се налази на кп.бр.2152 КО Ниш-Пантелеј, а на простору који се налази на кп.бр.1198/8 је као носиоца права коришћења уписала Удружење Апотека Ниш (а на основу претходног уписа иако Установи није пренето право коришћења у смислу одредаба Закона о јавној својини („Службени гласник РС“ број 72/11, 88/13, 105/14, 104/2016-др.Закон, 108/2016, 113/17, 95/2018 и 153/2020).

Одредбама члана 18. став 1. Закона о јавној својини („Службени гласник РС“ број 72/11, 88/13, 105/14, 104/2016-др.Закон, 108/2016, 113/17, 95/2018 и 153/2020) прописано је да су носиоци права јавне својине Република Србија, аутономна покрајина и јединица локалне самоуправе, док је ставом 6. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајне, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини које су им пренете на коришћење.

Чланом 24. Закона о јавној својини („Службени гласник РС“ број 72/11, 88/13, 105/14, 104/2016-др.Закон, 108/2016, 113/17, 95/2018 и 153/2020) утврђено је да носиоци права коришћења из члана 18. овог Закона управљају покретним и непокретним стварима које користе, као и да је управљање стварима у јавној својини у смислу члана 24. став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

Право јавне својине и право коришћења на непокретностима у јавној својини уписују се у јавне књиге о непокретностима и правима на њима, у складу са законом којим се уређује упис права на непокретностима, сагласно члану 25. Закона о јавној својини.

Полазећи од чињенице да је Град Ниш оснивач Апотекарске установе Ниш, Одлуком о оснивању Апотеке Ниш („Сл.лист Града Ниша“ бр.92/06, 92/16, 100/19 и 17/20), као и да установа, у складу са важећим Законом о јавној својини не може бити носилац права јавне својине, а да се истој ради обављања регистроване делатности установе може пренети право коришћења на непокретним стварима у јавној својини, утврђено је да су услови испуњени прописани чланом 18. Закона о јавној својини и чланом 23. Одлуке о прибављању, располагању и управљању стварима у јавној својини Града Ниша („Сл.лист Града Ниша“ 80/2021-пречишћени текст, 85/2021 и 85/2022) на основу којих Град Ниш као носилац права јавне својине преноси на неодређено време и без накнаде право коришћења са правом управљања – Апотекарској установи Ниш, ради обављања регистроване делатности, на непокретностима наведеним у тачки I диспозитива овог решења, које установа користи ради обављања фармацеутске делатности и на којима је уписано право јавне својине Града Ниша.

Полазећи од напред цитираних одредби Закона о јавној својини и Одлуке о прибављању, располагању и управљању стварима у јавној својини Града Ниша, утврђено је да су испуњени услови за пренос права коришћења на пословном простору у јавној својини Града Ниша, те је одлучено као у диспозитиву овог решења. За спровођење овог решења није потребно ангажовање додатних средстава буџета Града Ниша.

**ГРАДСКА УПРАВА ЗА ИМОВИНУ И ОДРЖИВИ РАЗВОЈ**

**НАЧЕЛНИК**

**Ружица Ђорђевић, дипл.правник**